Darius Mileris

**Darius Mileris**, dar žinomas kaip **Nojus** (g. 1972 m. balandžio 5 d. Alytuje) – Lietuvos dainininkas, muzikantas, buvęs grupės „Airija“ narys.

## Biografija

Darius Mileris gimė 1972 m. balandžio 5 d. Alytuje, Stasytės ir Petro Milerių šeimoje. Turi du brolius Vygandą ir Algimantą. 1979–1990 m. mokėsi Alytaus 7-ojoje vid. mokykloje, kur 1988 m. pradėjo savo muzikinę karjerą. Gitara groti pradėjo pabuvojęs Pauliaus Širvio kūrybos vakare, kur skambėjo dainos, akomponuojamos akustine gitara. Pirmas gitaros mokytojas buvo Dariaus brolis Algimantas.
      
Pirmąją grupę sukūrė mokykloje 1988 m., kurios pavadinimas keitėsi kas mėnesį, o kūrybiniuose ieškojimuose blaškėsi nuo akustinės muzikos iki pankroko. Pirmas grupės koncertas įvyko 7-oje vid. mokykloje 1989 m. pavasarį, į kurį susirinko apie 200 žmonių. Grupė daugiausia grodavo mokykliniuose „žiburėliuose“.

1989 m. grojo grupėje „Golgota“ thrash metal. 1989–1990 m. Alytaus aukštesniojoje verslo mokykloje, tuometiniame politechnikume, sukūrė hardroko grupę „Diamond“ ir pradėjo aktyviau koncertuoti. 1989 m. dalyvavo konkurse „Žemaitijos taurė“ Telšiuose. 1990 m. įrašė pirmus savo įrašus su grupe. 1990 m. rugpjūčio 29 d. nepriklausomoje D.Šalkausko namų įrašų studijoje „Narvas“ įrašė pirmąjį savo solinį albumą „memento mori“. Dauguma šio albumo dainų buvo perrašytos 1998 m. ir įtrauktos į solinį albumą „Vardas“.

1990 m. bandė dainuoti grupėje „Audi“. 1991 m. grojo grupėje „Vynas“, įrašė albumą „Sudie“. 1992 m. pasivadino „Nojumi“ ir dalyvavo jaunųjų dainuojamosios poezijos atlikėjų konkurse Druskininkuose, kur tapo laureatu. 1992 m. rugsėjo 16 d. kartu su Kostu Radlinsku ir Robertu Kondratavičiumi sukūrė grupę, kurią vėliau pavadino Airija ir su kuria sukūrė 5 albumus, pelnė daug apdovanojimų. 2000 m. gruodžio mėn. grupė „Airija“ iširo ir Nojus tęsė solinę veiklą.
   
2001 m. subūrė grupę, kurią sudarė gitaristas Žygimantas Sinkevičius, bosistas Augustinas Šeduikis ir būgnininkė Asta. Tais pačiais metais Nojus ir Asta apsigyveno Dubline, Airijoje, kur Nojus grojo solinius koncertus, koncertavo kartu su Airijos ir Ukrainos muzikantais Dan Carr, Ilja Babkin ir kitais, o 2002 m. įrašė albumą „Saugok“. 2002 m. grupės „Airija“ dešimtmečio proga grupė trumpam atsikūrė, koncertavo Lietuvoje ir Airijoje, kur spalio 28 d. įvyko paskutinis grupės Airija koncertas Dubline, klube Eamonn Dorans. 2003 m. Nojus kartu su Asta ir bosistu Vidmantu Galecku (Widma) Airijoje subūrė grupę, kūrė naujas dainas, koncertavo Airijoje, Vokietijoje, Lietuvoje ir Anglijoje, o 2006 m. įrašė albumą „Amžinai“. Tais pačiais metais Vidmantą pakeitė bosistas Arūnas Lukaševičius.
 
2007 m. gruodį Nojus su grupe nufilmavo akustinį koncertą Dubline, kurį per Kalėdas rodė LTV2. 2008 sausio mėn. į grupę grįžo bosistas Vidmantas, vėl surengti koncertai Airijoje, Lietuvoje, Anglijoje ir Vokietijoje, kurtos naujos dainos. 2008 m. lapkričio mėnesį išleistas akustinio koncerto DVD „Apie save ir kitus“. 2009 m. Nojus su grupe išleido albumą „Nematomi“. 2009 m. kartu su grupe dalyvavo festivalyje Be2gether.

## Diskografija

* *Vardas* (1998)
* *Rytai* (2000)
* *Saugok* (2002)
* *Amžinai* (2006)
* *Archyvas* (2007)
* *Apie save ir kitus* (2008)
* *Nematomi* (2009)
* *1Diena* (2012)
* *M* (2015)
* *Yra laikas* (2020)

## Apdovanojimai

### Apdovanojimai su grupe Airija

* „Sparnai`93“ – II vieta;
* „Pačių blogiausių grupių festivalis`93“ – laureatai;
* „Aukštaitija`93“ – laureatai;
* „Bravo`93“ – „Metų atradimas“;
* „Metai`95“ – „Metų roko grupė“;
* MCM TV (Prancūzija) Europos videoklipų konkurse klipas „Į save per save“ papuolė į trejetuką kaip „Geriausias mažo biudžeto videoklipas“;
* 1997 m. grupei AIRIJA įteikta Alytaus m. kultūros premija;
* „Miesto sodas`99“ (Kaunas) – II vieta;

### Asmeniniai apdovanojimai

* Alytaus miesto „Metų žmogus“ jaunimo tarpe (1998).
* Išrinktas į žinomiausių Alytaus miesto žmonių devintuką (1999).
* Alytaus miesto ambasadorius Airijoje nuo 2016 m.

## Nuorodos
* Asmeninis tinklalapis .

## Šaltiniai